Σοβαρά επεισόδια με εννιά αστυνομικούς τραυματίες εκτυλίχθηκαν το απόγευμα της Τετάρτης έξω από το Αστυνομικό Τμήμα Άνω Λιοσίων.

Στο άκουσμα της είδησης του θανάτου ενός 62χρονου στα κρατητήρια του τμήματος δεκάδες Ρομά πραγματοποίησαν συγκέντρωση έξω από το αστυνομικό τμήμα εκτοξεύοντας πέτρες και ξύλα κατά των αστυνομικών τραυματίζοντας εννέα δικυκλιστές της ομάδας ΔΙ.ΑΣ..

Από τη Γενική Αστυνομική Διεύθυνση Αττικής δόθηκε εντολή σε δικυκλιστές της ομάδας ΔΙ.ΑΣ. και άνδρες των Ομάδων Πρόληψης Καταστολής Εγκληματικότητας (ΟΠΚΕ) να πάνε στο σημείο προκειμένου να καταστείλουν τα επεισόδια. Φτάνοντας εκεί δέχτηκαν σφοδρές επιθέσεις με πέτρες και ξύλα ενώ αυτόπτες μάρτυρες κάνουν λόγο για «μάχες σώμα με σώμα» διαδηλωτών – αστυνομικών.

Τελικά, μετά από χρήση δακρυγόνων το εξαγριωμένο πλήθος διαλύθηκε προς τον καταυλισμό, ενώ οι εννέα ελαφρά τραυματίες αστυνομικοί μεταφέρθηκαν στο 401 Στρατιωτικό Νοσοκομείο προκειμένου να τους παρασχεθούν οι πρώτες βοήθειες και να υποβληθούν στις απαραίτητες εξετάσεις. Οι εξαγριωμένοι Ρομά διαλύθηκαν μετά από επέμβαση των ΟΠΚΕ που έκαναν χρήση δακρυγόνων.

Πληροφορίες της «Κ» αναφέρουν ότι στη διάρκεια των επεισοδίων ένας σεσημασμένος και ιδιαίτερα γνωστός στις διωκτικές αρχές Ρομά «παρενέβη» μέσω ασυρμάτου στη συχνότητα της ΕΛ.ΑΣ. εξαπολύοντας ύβρεις και ειρωνίες κατά των αστυνομικών.

Σύμφωνα με αστυνομικές πηγές, ο 62χρονος συνελήφθη τη Δευτέρα καθώς σε βάρος του εκκρεμούσαν καταδικαστικές αποφάσεις για κλοπές από το κακουργοδικείο Θεσσαλονίκης και παρέμενε κρατούμενος στο Α.Τ. Ανω Λιοσίων. Φέρεται να ανήκε σε μια από τις ισχυρότερες οικογένειες Ρομά της περιοχής. Ο 6χρονος απεβίωσε το μεσημέρι της Τετάρτης και ο θάνατός του αποδόθηκε από την ΕΛ.ΑΣ. σε «παθολογικά αίτια», ενώ δύμφωνα με μια εκδοχή αντιμετώπιζε καρδιολογικά προβλήματα.